जिले के परिषदीय स्कूलों की पढ़ाई पूरी तरह चौपट हो गई है। आश्चर्य की बात तो यह है कि जिस स्कूल में बच्चे हैं, वहां पर्याप्त टीचर नहीं हैं, जिस स्कूल में टीचर हैं, वहां बच्चों की संख्या पर्याप्त नहीं हैं। बेसिक शिक्षा विभाग के स्कूलों की पढ़ाई पूरी तरह चौपट हो गई है। अध्यापक मनमानी पर उतारू हैं। अफसरों को स्कूल की हकीकत देखने का वक्त नहीं है। इससे प्राइमरी शिक्षा पूरी तरह लडख़ड़ा गई है। विभागीय आंकड़ों पर गौर किया जाए तो जिले में 640 स्कूल ऐेसे हैं, जहां मात्र एक-एक अध्यापक तैनात हैं। अब आप ही सोचिए कि एक अध्यापक स्कूल की व्यवस्था देखेगा, या बच्चों की पढ़ाई और गुणवत्ता पर ध्यान देगा। बीआरसी पर प्रतिमाह होनेे वाली बैठक में प्रभारी हेडमास्टरों को प्रतिभाग करना होता है, ऐसे में स्कूल बंद करके ही आना पड़ता है। स्कूलों का आलम यह है कि शहर के आसपास के स्कूलों में अध्यापकों की संख्या अधिक है और बच्चों की संख्या कम है। सदर विकास खंड के प्राइमरी स्कूल रूपापुर, कादीपुर में बच्चों से अधिक अध्यापकों को तैनात किया गया है, जबकि ग्रामीण इलाकों में बच्चों की संख्या के अनुपात में अध्यापकों की तैनाती नहीं की गई है। ऐसे में पठन-पाठन पूरी तरह चौपट हो गया है।